“Ǎ mɔ̂n mod, kúlígi mam, ó kɔ́bɔ̄ nâ: Éyə Ǹtondôbə Zambá ā kɔ́bɔ̄ ná: Yédégán bikígá: "Ékīé ! Zǎ ákyaí ámǒs dī !" 3Amú amǒs á ńkún sɔ́, á ńtɔa yǎ babi, amǒs Ǹtondôbə; wâyi bɔ ámǒs yā ó nə́ hə miǹkúd miǹkúd, wâyi bɔ áwolǎ məyɔŋ. 4Okəŋ bítá wâyi sɔ́ á ńnam Égîptɛn, wɔ̌ŋ á ńnam Núbia, éyɔŋ mim̀bim myáyi ku Égîptɛn, éyɔŋ báyi kə ai akúmá díé, éyɔŋ bibógā yā mə̄ndá móe byáyi mǎn tsamban. 5Núbia, Pud ai Lud, éfulan məyɔŋ dzí ésə, Kuv ai bɔ́n yā míńnam mísə̄ mí nə́ ngām bâyi wêban ai bɔ́ fǔfulu ai okəŋ bítá. 6Éyə Ǹtondôbə a kɔ́bɔ̄ ná: Bisûga bí Égîptɛn byâyi ku á sí, məbún yā ngul dzié mâyi sulan á sí. A tíege á Migdo a kələ kwí á Siɛnə, bâyi mǎn ku ai okəŋ bítá, Ǹtondôbə Zambá énye a kɔ́bɔ. 7Bâyi mǎn bóle á zāŋ miǹnǎm mí nə́ ńkōd ńnam, bətísɔn bóé bâyi bɔ́ á zāŋ bə́tísɔ̌n yā bə́ nə́ bifun. 8Eyɔ̌ŋ tē hḿ bâyi yə̌m naa mǎ mə̄ nə́ Ńtondôbə, éyɔŋ mǎyi tum Égîptɛn ndóan, éyɔŋ bisûga bíé bísə̄ byáyi mǎn būgi. 9Amǒs tē, bəlómǎn yā māyi lóm bâyi kə á bəzitíma, bə́ kə́ dzúgulu Núbia ényiŋ dzíé yā é nə́ évūvoe. Wɔ̌ŋ wâyi yaman á zāŋ batɔbɔ ǹnama, ámǒs Égîptɛn, owé, éńgɔ̄ hí ó ngāzu ya. 10Éyə Ǹtondôbə Zambá ā kɔ́bɔ̄ ná: Mayi manǎ bidǔŋ yā Égîptɛn ai wɔ́ Nabukodo­nosor, ǹkúkúmá yǎ Babilón. 11Bân ayɔŋ díé yā bə́ nə́ dzam ábé ábuí a lodo mə́yɔŋ mə́sə məvɔ́g, bâyi lómobǎn nə́ bə́ zu bwé ǹnam, bâyi tyé ókəŋ bítá ású Égîptɛn, bâyi dzálī ńnam ai mim̀bim. 12Mayi bɔ̌ naa Bənîl bə́ mān kód, mayi kuan ai bəbə̂ bə́ bod ǹnam, mayi bwé ńnam ai é byə́m bísə̄ bí nə́ étēde ai wɔ́ bə́dzín. Ma, Ǹtondôbə, mə kɔ́bɔ ya.